ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ Έκθεση σχετικά με τη Βουλγαρία ενόψει της έκδοσης του κανονισμού για τον καθορισμό του καταλόγου των τρίτων χωρών, οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων, και του καταλόγου των χωρών, οι υπήκοοι των οποίων απαλλάσσονται από την υποχρέωση αυτή

Την 1η Δεκεμβρίου 2000, το Συμβούλιο Δικαιοσύνης και Εσωτερικών Υποθέσεων κατέληξε σε πολιτική συμφωνία επί της πρότασης της Επιτροπής σχετικά με την έκδοση κανονισμού για τον καθορισμό του καταλόγου των τρίτων χωρών, οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων, και του καταλόγου των χωρών, οι υπήκοοι των οποίων απαλλάσσονται από την υποχρέωση αυτή. Σύμφωνα με τη συμφωνία αυτή, η οποία επικυρώνει την πρόταση της Επιτροπής, η Βουλγαρία βρίσκεται στο θετικό κατάλογο και οι υπήκοοί της θα απαλλάσσονται θεωρήσεως από την ημερομηνία έναρξης ισχύος του κανονισμού.

Καταλήγοντας στην εν λόγω συμφωνία, το Συμβούλιο Δικαιοσύνης και Εσωτερικών Υποθέσεων, ενέκρινε επίσης την ακόλουθη δήλωση:

"Πριν από την έκδοση του κανονισμού, το Συμβούλιο καλεί την Επιτροπή να του υποβάλει, εντός δύο μηνών, έκθεση για τα μέτρα που έχει λάβει η Βουλγαρία για την καταπολέμηση της παράνομης μετανάστευσης και της παράνομης διαμονής ατόμων από τη χώρα αυτή στα κράτη μέλη και για τον επαναπατρισμό των εν λόγω ατόμων, καθώς και για τις δεσμεύσεις που η Βουλγαρία έχει αναλάβει έναντι της Κοινότητας και των κρατών μελών της στον τομέα αυτό και για την τήρηση των δεσμεύσεων αυτών. Για το σκοπό αυτό, το Συμβούλιο ζητεί από την Επιτροπή να επικοινωνήσει με τις αρχές της χώρας αυτής".

Ενεργώντας βάσει της προαναφερόμενης δήλωσης, οι Επίτροποι κ.κ. Vitorino και Verheugen, με επιστολή τους της 18ης Δεκεμβρίου 2000 προς την Υπουργό Εξωτερικών της Βουλγαρίας κα Μιχαΐλοβα, διαβίβασαν κατάλογο θεμάτων κοινού ενδιαφέροντος για την προπαρασκευή της έκθεσης της Επιτροπής. Η Επιτροπή έλαβε τις γραπτές παρατηρήσεις της Βουλγαρίας στις 8 Ιανουαρίου 2001. Οι παρατηρήσεις αυτές, μαζί με περαιτέρω πληροφορίες και διευκρινίσεις που δόθηκαν κατά τη διάρκεια επίσκεψης υπαλλήλων της Επιτροπής στη Σόφια στις 15-16 Ιανουαρίου 2001, αποτελούν τη βάση της παρούσας έκθεσης.

1. Παράνομη μετανάστευση

1.1 Νομικό πλαίσιο και διοικητική πρακτική

Ασφάλεια εγγράφων για Βούλγαρους υπηκόους

Ο νόμος περί βουλγαρικών εγγράφων ταυτότητας εισήγαγε, από την 1η Απριλίου 1999, νέους τύπους συνήθων διαβατηρίων, διπλωματικών διαβατηρίων και διαβατηρίων ναυτιλλομένων. Οι εν λόγω τρεις τύποι διαβατηρίων διαθέτουν έναν αριθμό χαρακτηριστικών ασφαλείας κατά της πλαστογράφησης και της παραποίησης (π.χ.: τα δεδομένα προσωπικού χαρακτήρα, η ψηφιακή έγχρωμη φωτογραφία και η ψηφιακή υπογραφή του κατόχου είναι τυπωμένες με λέιζερ στη ζώνη οπτικού ελέγχου (Visual Inspection Zone) της σελίδας με τα προσωπικά στοιχεία. η σελίδα προσωπικών στοιχείων είναι πλαστικοποιημένη με διαφανή επικάλυψη και ενσωματωμένα οπτικώς μεταβλητά σήματα (Optically Variable Devices)).

Σύμφωνα με το νόμο, προθεσμία για την αντικατάσταση των διαβατηρίων είναι η 31η Δεκεμβρίου 2000. Από την ημερομηνία αυτή και μετά, οι Βούλγαροι υπήκοοι θα μπορούν να ταξιδεύουν στο εξωτερικό μόνο εφόσον είναι κάτοχοι του νέου τύπου διαβατηρίου. Κατά την αποστολή της Επιτροπής τον Ιανουάριο, οι βουλγαρικές αρχές επιβεβαίωσαν την εφαρμογή των ανωτέρω. Επίσης, επιβεβαίωσαν ότι, έως τις 20 Δεκεμβρίου 2000, είχαν εκδοθεί συνολικά 1.526.701 νέα διαβατήρια. Οι βουλγαρικές αρχές προέβησαν στην εκτίμηση ότι ο συνολικός αριθμός των νέων διαβατηρίων που θα εκδοθούν θα ανέλθει σε 3.150.000. Οι βουλγαρικές αρχές διαβεβαίωσαν ότι ο αριθμός αιτήσεων για την έκδοση νέων διαβατηρίων μειώθηκε ήδη από πάνω από 150.000 τον Αύγουστο σε 66.000 το Δεκέμβριο, τονίζοντας ότι ικανοποιήθηκαν όσοι χρειάζονται νέο διαβατήριο και ότι οι άλλοι θα μπορέσουν να τα λάβουν όταν θελήσουν να ταξιδεύσουν.

Μόνο οι βουλγαρικές διπλωματικές και προξενικές αποστολές μπορούν να εκδίδουν προσωρινά διαβατήρια σε Βούλγαρους υπηκόους στο εξωτερικό οι οποίοι δεν κατέχουν έγκυρο διαβατήριο (π.χ. δεν διαθέτουν ακόμη νέο διαβατήριο ή η ισχύς του διαβατηρίου τους έχει λήξει). Οι αιτήσεις για την έκδοση νέων διαβατηρίων υποβάλλεται μέσω του Υπουργείου Εξωτερικών στην Εθνική Αστυνομική Υπηρεσία στη Σόφια.

Σε περίπτωση απώλειας ή κλοπής διαβατηρίου, ο κάτοχος οφείλει να καταθέσει γραπτή δήλωση στο πλησιέστερο αστυνομικό τμήμα (ή στην αντίστοιχη διπλωματική ή προξενική αποστολή).

Οι νέοι τύποι διαβατηρίου εκδίδονται από την Εθνική Αστυνομική Υπηρεσία (Τμήμα Ταυτοτήτων στη Σόφια ή περιφερειακά γραφεία). Το Υπουργείο Εσωτερικών έχει θεσπίσει αυστηρούς κανόνες και διαδικασίες όσον αφορά τη διακίνηση λευκών διαβατηρίων και εντύπων που χρησιμοποιούνται στη διαδικασία έκδοσης νέων διαβατηρίων. Ένα ειδικά σχεδιασμένο σύστημα πληροφόρησης επιτρέπει την παρακολούθηση της ροής των εγγράφων και αναλωσίμων από το σημείο παραγωγής (παροχή) έως το τελικό προϊόν (νέο έγγραφο).

Τα διαβατήρια για τα οποία έχει γίνει γραπτή δήλωση απώλειας ή κλοπής στην αρμόδια αρχή κηρύσσονται άκυρα μέσω του συστήματος πληροφόρησης για την έκδοση βουλγαρικών δελτίων και εγγράφων ταυτότητας. Τα σχετικά με ακυρωθέντα διαβατήρια στοιχεία είναι διαθέσιμα on-line σε κάθε σημείο διέλευσης των συνόρων. Στο σύστημα αυτό αποθηκεύονται επίσης πληροφορίες για προγενέστερες απώλειες, έτσι ώστε να είναι δυνατόν να διαπιστώνεται αν οι απώλειες είναι 'κανονικές' και, επομένως, να εντοπίζονται ύποπτα περιστατικά.

Ασφάλεια εγγράφων για μη Βούλγαρους υπηκόους

Τα ταξιδιωτικά έγγραφα προσφύγων και απάτριδων διαθέτουν ίδια χαρακτηριστικά ασφαλείας με εκείνα των διαβατηρίων των Βουλγάρων υπηκόων.

Τα δελτία ταυτότητας αλλοδαπών (προσωρινό δελτίο αλλοδαπού, δελτίο αλλοδαπού που κατοικεί επί μακρό χρονικό διάστημα στη Δημοκρατία της Βουλγαρίας, δελτίο αλλοδαπού μόνιμου κατοίκου στη Δημοκρατία της Βουλγαρίας) και τα δελτία προσφύγων (προσωρινό δελτίο πρόσφυγα, δελτίο πρόσφυγα) εκδίδονται με μορφή πλαστικού δελτίου στο οποίο περιλαμβάνονται ορισμένα χαρακτηριστικά ασφαλείας (η υπογραφή του κατόχου, η ψηφιακή έγχρωμη φωτογραφία και η ψηφιακή υπογραφή είναι τυπωμένες με λέιζερ. στην εμπρόσθια όψη του δελτίου είναι ενσωματωμένα αυτοκόλλητα με οπτικώς μεταβλητά σήματα).

Απαιτήσεις και όροι για τη διέλευση των συνόρων

Νόμος περί αλλοδαπών υπηκόων: οι αλλοδαποί εισέρχονται νόμιμα στη Βουλγαρία μόνο σε καθορισμένα σημεία συνοριακού ελέγχου (άρθρο 17) και υπό τον όρο ότι διαθέτουν έγκυρο ταξιδιωτικό έγγραφο και, εφόσον απαιτείται, θεώρηση (άρθρο 8). Η χορήγηση θεωρήσεων στα σύνορα δεν είναι πλέον δυνατή.

Νόμος περί αλλοδαπών υπηκόων: δυνάμει του άρθρου 10 παράγραφος 1, η χορήγηση θεώρησης και η είσοδος στη χώρα απαγορεύονται σε αλλοδαπούς που είναι γνωστό ότι εμπλέκονται σε εμπόριο ανθρώπων και παράνομη μεταφορά ατόμων εντός και εκτός της χώρας.

Κυρώσεις κατά της παράνομης διέλευσης των συνόρων

Ποινικός Κώδικας: σύμφωνα με το άρθρο 279, τα άτομα που εισέρχονται ή διέρχονται τα σύνορα του κράτους χωρίς την άδεια των αρμόδιων αρχών, ή με άδεια αλλά όχι από τα σημεία διέλευσης των συνόρων, τιμωρούνται με στερητική της ελευθερίας ποινή έως πέντε ετών και με πρόστιμο έως 30.000 Lev. (Σημείωση: BGN Lev (νέο) στις 1 έως 31 Ιανουαρίου 2001: 1.955830 BGN = 1 EUR ).

Κυρώσεις κατά των πλαστών και παραποιημένων εγγράφων

Ποινικός Κώδικας: το άρθρο 308 του Ποινικού Κώδικα τιμωρεί την παραγωγή και χρήση πλαστών ή παραποιημένων εγγράφων με "στέρηση της ελευθερίας έως 5 έτη".

Νόμος περί αλλοδαπών υπηκόων: σύμφωνα με το άρθρο 80 παράγραφος 1 στοιχείο 2 σε συνδυασμό με το άρθρο 10 παράγραφος 1 στοιχείο 7, όταν αλλοδαπός υπήκοος επιχειρεί να εισέλθει ή να διέλθει από το έδαφος της Δημοκρατίας της Βουλγαρίας χρησιμοποιώντας πλαστά ή παραποιημένα έγγραφα, ο Υπουργός Εσωτερικών μπορεί να διατάξει τη στέρηση του ατόμου αυτού από το δικαίωμα διαμονής στη χώρα.

Κυρώσεις κατά της παράνομης μετανάστευσης προς τα κράτη μέλη

Νόμος περί βουλγαρικών εγγράφων ταυτότητας: δυνάμει του ισχύοντος άρθρου 76, επιβάλλεται απαγόρευση εξόδου από τη χώρα για περίοδο ενός έτους στους Βούλγαρους υπηκόους που έχουν παραβιάσει τη μεταναστευτική νομοθεσία άλλης χώρας ή έχουν απελαθεί από άλλη χώρα.

Κυρώσεις κατά της διευκόλυνσης της παράνομης εισόδου/εξόδου μεταναστών

Ποινικός Κώδικας: δυνάμει του άρθρου 280, οιοδήποτε άτομο διευκολύνει τη διέλευση των συνόρων του κράτους από άλλο άτομο χωρίς την άδεια των αρμόδιων αρχών, ή με την άδεια αλλά όχι από τα σημεία διέλευσης των συνόρων, τιμωρείται με στερητική της ελευθερίας ποινή έως έξι ετών και με πρόστιμο έως ένα εκατομμύριο Lev.

Νόμος περί αλλοδαπών υπηκόων: το άρθρο 51 ρυθμίζει τη διοικητική και ποινική ευθύνη των υπαλλήλων των μεταφορικών επιχειρήσεων, ενώ οι τουριστικοί πράκτορες υπόκεινται σε χρηματικές κυρώσεις. Σε περίπτωση μη εκπλήρωσης των καθηκόντων του σύμφωνα με τις διατάξεις του προαναφερόμενου νόμου, ο υπάλληλος τιμωρείται με πρόστιμο έως 5.000 Lev και στο νομικό πρόσωπο επιβάλλεται χρηματική ποινή ύψους έως 6.000 Lev.

1.2. Πολιτική θεωρήσεων

Χώρες που υπόκεινται στην υποχρέωση θεώρησης

Η Βουλγαρία έχει ξεκινήσει τη διαδικασία ευθυγράμμισης της πολιτικής της στον τομέα των θεωρήσεων με το κεκτημένο της ΕΚ. Το 1999, η Βουλγαρία εισήγαγε υποχρέωση θεώρησης για τους πολίτες της Κούβας και της Βοσνίας-Ερζεγοβίνης, και το 2000 για τους πολίτες της Αρμενίας, του Αζερμπαϊτζάν, της Λευκορωσίας, του Καζακστάν, του Κιργιστάν, της Μολδαβίας, του Τατζικιστάν και του Τουρκμενιστάν. Μετά από απόφαση του Δεκεμβρίου 2000, η Βουλγαρία κίνησε διαδικασίες για την εισαγωγή υποχρέωσης θεώρησης για τους πολίτες της Γεωργίας, της Ρωσίας, της Ουκρανίας και της Τυνησίας. Μέχρι στιγμής, η Βουλγαρία διατηρεί καθεστώς ελεύθερο θεωρήσεων με την Ομοσπονδιακή Δημοκρατία της Γιουγκοσλαβίας και με την Πρώην Γιουγκοσλαβική Δημοκρατία της Μακεδονίας.

Διαδικασίες χορήγησης

Οι θεωρήσεις χορηγούνται από τις βουλγαρικές διπλωματικές και προξενικές αντιπροσωπείες. Στις 31 Δεκεμβρίου 2000, το Κέντρο Θεωρήσεων του Υπουργείου Εξωτερικών ήταν συνδεδεμένο με 60 βουλγαρικές αντιπροσωπείες. Η σύνδεση με τις υπόλοιπες 20 βρίσκεται υπό προπαρασκευή. Στο πλαίσιο της on-line σύνδεσης αυτής, κάθε αίτηση θεώρησης διαβιβάζεται στο Κέντρο Θεωρήσεων το οποίο, μετά από εξέταση της βάσης δεδομένων του Υπουργείου Εσωτερικών, χορηγεί ή αρνείται τη θεώρηση. Το εν λόγω Κέντρο Θεωρήσεων είναι επίσης συνδεδεμένο με κάθε σημείο διέλευσης των συνόρων. Η αποστολή της Επιτροπής τον Ιανουάριο περιελάμβανε επίσκεψη του Κέντρου Θεωρήσεων και επίδειξη των εργασιών του.

1.3 Επιτήρηση και έλεγχος των συνόρων

Προσωπικό

Ο συνολικός αριθμός του προσωπικού που εργαζόταν στην Εθνική Υπηρεσία Συνοριακής Αστυνομίας (NBPS) ανερχόταν στις 18 Οκτωβρίου 2000 σε 8.751 άτομα, από τα οποία 4.707 είναι επαγγελματίες αστυνομικοί και 4.044 κληρωτοί. Η, υπό διεξαγωγή, αντικατάσταση των κληρωτών από επαγγελματίες αστυνομικούς θα ολοκληρωθεί το Μάρτιο του 2002.

Το Κέντρο εξειδίκευσης και επαγγελματικής κατάρτισης του προσωπικού της Εθνικής Συνοριακής Αστυνομίας άνοιξε στο Πάζαρτζικ τον Οκτώβριο του 2000 σε εφαρμογή του σχεδίου συνεργασίας με τη Γερμανία στα πλαίσια του προγράμματος PHARE, προκειμένου να δημιουργηθεί η κατάλληλη δομή για μια αποτελεσματική και ειδικευμένη κατάρτιση της συνοριακής αστυνομίας.

Το 1999 και το 2000 ανακαλύφθηκαν ορισμένα κρούσματα διαφθοράς στους κόλπους της NBPS. Στους εμπλεκόμενους υπαλλήλους επιβλήθηκαν πειθαρχικές κυρώσεις (12 περιπτώσεις το 1999 και 13 περιπτώσεις έως τις 20 Δεκεμβρίου 2000). Προκειμένου να βελτιωθεί η πρόληψη της διαφθοράς, συνεστήθη επιτροπή στην NBPS η οποία ασχολείται με την επισήμανση περιστατικών διαφθοράς, την παροχή πληροφοριών για τέτοιου είδους περιστατικά και με τη λήψη περαιτέρω κατάλληλων προληπτικών μέτρων. Κάθε μήνα, όλοι οι υπάλληλοι της NBPS ενημερώνονται για τις περιπτώσεις διαφθοράς.

Εξοπλισμός

Επί του παρόντος, η πράσινη γραμμή των συνόρων ελέγχεται μέσω οκτώ βουλγαρικών κινητών υπέρυθρων συστημάτων MUSON and SNOG. οι αστυνομικές δυνάμεις που περιπολούν στα σύνορα είναι εξοπλισμένες με 236 φορητές συσκευές νυκτερινής παρακολούθησης. Η πρόσβαση κοντά στην πράσινη γραμμή ελέγχεται με σύστημα συναγερμού που είναι πλήρως λειτουργικό σε περίμετρο 350 χιλιομέτρων (όλο το μήκος των συνόρων με την Τουρκία καλύπτεται).

Το ηλεκτρονικό πληροφοριακό σύστημα ελέγχου των συνόρων, το οποίο περιλαμβάνει 222 ηλεκτρονικούς σταθμούς εργασίας στα σημεία διέλευσης των συνόρων, επιτρέπει την καταγραφή όλων των ατόμων που διέρχονται τα σύνορα. Από τον Οκτώβριο του 2000, κατέστη επιχειρησιακό ένα ηλεκτρονικό σύστημα αναγνώρισης δακτυλικών αποτυπωμάτων (AFIS). Οι ηλεκτρονικοί σταθμοί εργασίας είναι εγκατεστημένοι στα κύρια σημεία διέλευσης των συνόρων.

Δέκα σημεία διέλευσης των συνόρων (Βάρνα, Μπούργκας, Μάλκο Τουρνόβο, Κουλάτα, Βίντιν, Ρούζε, Καπιτάν Αντρέεβο, Αερολιμήν Σόφιας, Γκιουέσεβο και Καλοτίνα) χρησιμοποιούν συσκευές επικουρικού ελέγχου DOCUBOX.

Στα πλαίσια των προγραμμάτων Phare 1999 και Phare 2000, η Επιτροπή επένδυσε 16,5 εκατ. EUR για την αγορά επικοινωνιακού εξοπλισμού καθώς και οχημάτων προς χρήση στην μπλε συνοριακή γραμμή της Μαύρης Θάλασσας και στην πράσινη συνοριακή γραμμή με την Τουρκία.

Συνοριακοί έλεγχοι

Το σύστημα πληροφόρησης του Υπουργείου Εσωτερικών εξετάζεται για να διαπιστωθεί αν υπάρχουν περιορισμοί εισόδου όλων των αλλοδαπών πριν να εισέλθουν στη χώρα.

Η ισχύς της χορηγηθείσας θεώρησης μπορεί να εξετάζεται σε απευθείας σύνδεση (on-line) με το Κέντρο Θεωρήσεων του Υπουργείου Εξωτερικών.

Όλα τα διαβατήρια (Βουλγάρων υπηκόων και αλλοδαπών) σφραγίζονται τόσο κατά την είσοδο όσο και κατά την έξοδο από το έδαφος της Βουλγαρίας.

Συνοριακή συνεργασία με γειτονικές χώρες

Η συνοριακή συνεργασία της Βουλγαρίας βασίζεται σε υφιστάμενες διμερείς συμφωνίες με την Ελλάδα, τη Ρουμανία, την Τουρκία, την Ομοσπονδιακή Δημοκρατία της Γιουγκοσλαβίας και την Πρώην Γιουγκοσλαβική Δημοκρατία της Μακεδονίας.

2. Επαναπατρισμός ατόμων που διαμένουν παράνομα στη Βουλγαρία

2.1. Υφιστάμενες συμφωνίες επανεισδοχής

Το Δεκέμβριο του 2000, ισχύουν συμφωνίες επανεισδοχής με 10 κράτη μέλη (Αυστρία, Δανία, Φινλανδία, Γαλλία, Γερμανία, Ελλάδα, Ιταλία, Πορτογαλία, Ισπανία και Σουηδία) και με άλλες 6 χώρες (Τσεχική Δημοκρατία, Ουγγαρία, Νορβηγία, Πολωνία, Σλοβακική Δημοκρατία και Σλοβενία).

Η συμφωνία επανεισδοχής με τα κράτη Μπενελούξ, η οποία υπεγράφη το 1998, εγκρίθηκε στις 5.2.1999 με απόφαση του Υπουργικού Συμβουλίου της Βουλγαρίας. Η έναρξη ισχύος της συμφωνίας υπόκειται στην κύρωσή της από τα κράτη Μπενελούξ.

Η συμφωνία επανεισδοχής με τη Ρουμανία, που υπεγράφη στις 23 Ιουνίου 2000, κυρώθηκε από τη Βουλγαρία το Νοέμβριο του 2000. Η έναρξη ισχύος της συμφωνίας υπόκειται στην κύρωσή της από τη Ρουμανία.

2.2. Περαιτέρω ενέργειες στις οποίες έχει προβεί η Βουλγαρία

Έχουν υποβληθεί σχέδια συμφωνιών επανεισδοχής και διεξάγονται σχετικές διαπραγματεύσεις με την Ιρλανδία, το Ηνωμένο Βασίλειο, τη Λετονία, την Εσθονία, την Ουκρανία, την Κροατία, τη Ρωσική Ομοσπονδία, τη Γεωργία, την Τυνησία, την Ομοσπονδιακή Δημοκρατία της Γιουγκοσλαβίας και την Πρώην Γιουγκοσλαβική Δημοκρατία της Μακεδονίας.

3. Πρόσθετα μέτρα που έχουν ληφθεί ή εξετάζονται από τις βουλγαρικές αρχές

3.1. Τεχνικός εξοπλισμός στα σύνορα

Οι βουλγαρικές αρχές θα συνεχίσουν να εκσυγχρονίζουν και να επεκτείνουν τον εξοπλισμό τους στα σύνορα. Ειδικότερα, σχεδιάζεται η αγορά τριών σύγχρονων ηλεκτρονικών συσκευών συγκριτικής φασματοσκόπησης (VSC) για τον επικουρικό έλεγχο των εγγράφων.

3.2. Συνοριακή συνεργασία με την Ελλάδα

Εκτελείται ένα πρόγραμμα συνεργασίας το οποίο έχει υπογραφεί από αντιπροσώπους των αρχών φύλαξης και ελέγχου των συνόρων των δύο χωρών. Η Βουλγαρία θα προτείνει λεπτομερές σχέδιο δράσης που θα πρέπει να υλοποιηθεί μέσω άμεσων επαφών μεταξύ των μεταναστευτικών αρχών των δύο χωρών. Εξάλλου, η Βουλγαρία εξετάζει τη δυνατότητα απόσπασης αξιωματικού συνδέσμου στην Ελλάδα.

3.3. Νομοθετικές ενέργειες

Τροποποίηση του νόμου περί αλλοδαπών υπηκόων: δυνάμει του άρθρου 20 του εν λόγω νόμου, οι υπάλληλοι αεροπορικών, τουριστικών και ταξιδιωτικών εταιρειών που παρέχουν υπηρεσίες για τη μεταφορά αλλοδαπών προς τη Βουλγαρία υποχρεούνται να ελέγχουν την εγκυρότητα των ταξιδιωτικών εγγράφων των πελατών τους. Η μη συμμόρφωση με την υποχρέωση αυτή τιμωρείται βάσει του άρθρου 51 του προαναφερόμενου νόμου. Οι βουλγαρικές αρχές μελετούν μια τροποποίηση του άρθρου 51 προκειμένου να επεκταθεί η υποχρέωση αυτή και στις εταιρείες που παρέχουν υπηρεσίες μεταφοράς από τη Βουλγαρία.

Τροποποίηση του νόμου περί βουλγαρικών εγγράφων ταυτότητας: ένα σχέδιο τροποποίησης του άρθρου 76 προβλέπει την επέκταση σε 2 έτη της διάρκειας της απαγόρευσης εξόδου από τη χώρα η οποία μπορεί να επιβληθεί σε Βούλγαρους πολίτες.

3.4. Αυστηρή εκτέλεση των υφιστάμενων νομικών υποχρεώσεων

Οι βουλγαρικές αστυνομικές αρχές θα συνεχίσουν τις προσπάθειές τους για την εξασφάλιση της εκτέλεσης όλων των νομικών υποχρεώσεων που επιβάλλονται στους τουριστικούς πράκτορες. Για το σκοπό αυτό, θα καλύψουν τις πληροφοριακές ανάγκες τους με την εντατικοποίηση των επαφών τους με τα κράτη μέλη στο πλαίσιο της αστυνομικής συνεργασίας.

3.5. Ενημέρωση των πολιτών για το ακριβές περιεχόμενο της απαλλαγής από την υποχρέωση θεώρησης

Οι βουλγαρικές αρχές γνωρίζουν ότι είναι αναγκαίο να ενημερώσουν με ακρίβεια τους υπηκόους τους για το επικείμενο καθεστώς απαλλαγής από τις θεωρήσεις. Σύντομα μετά την απόφαση της 1ης Δεκεμβρίου 2000, εξηγήθηκε από τις αρχές τι σημαίνει το να ταξιδεύει κανείς στην ΕΕ χωρίς θεώρηση και προπαντός τι ΔΕΝ σημαίνει. Ωστόσο, προκειμένου να αποφευχθούν αδικαιολόγητες προσδοκίες, εξετάζουν το ενδεχόμενο διενέργειας μιας νέας ενημερωτικής εκστρατείας πριν από την έναρξη ισχύος του νέου κανονισμού για τις θεωρήσεις.

3.6. Ενημέρωση των τουριστικών πρακτόρων

Αποφασίσθηκε η καθιέρωση τακτικών επαφών εργασίας για ανταλλαγή πληροφοριών μεταξύ της Διεύθυνσης Διεθνούς Συνεργασίας του Υπουργείου Εσωτερικών, της βουλγαρικής ένωσης τουριστικών πρακτόρων (BTOA) και των προξενικών υπηρεσιών των κρατών μελών. Οι επαφές αυτές θα ασχοληθούν κυρίως με τις συνέπειες του νέου καθεστώτος απαλλαγής από τις θεωρήσεις.

Συμπέρασμα

Από τις πληροφορίες που δόθηκαν από τις βουλγαρικές αρχές στις υπηρεσίες της Επιτροπής και από την αποστολή της τελευταίας, είναι σαφές ότι η Βουλγαρία διαθέτει τα αναγκαία νομικά μέσα για την καταπολέμηση της παράνομης μετανάστευσης, προς και από το έδαφός της.

Σε ό,τι αφορά την εφαρμογή των νομικών μέσων, είναι ουσιώδους σημασίας η ύπαρξη επαρκών πόρων σε προσωπικό και σε εξοπλισμό. Η Βουλγαρία έχει καταβάλει σημαντικές προσπάθειες για την αντιμετώπιση του προβλήματος αυτού και προτίθεται να συνεχίσει τις προσπάθειές της για περαιτέρω βελτίωση της κατάστασης στο μέλλον. Η ταχεία εισαγωγή νέων διαβατηρίων με υψηλά επίπεδα ασφάλειας και τα νέα ηλεκτρονικά συστήματα έκδοσης διαβατηρίων και χορήγησης θεωρήσεων, καθώς και η ανάπτυξη της συνοριακής αστυνομίας από τη σύστασή της το 1997, είναι δείγματα των προσπαθειών της Βουλγαρίας. Όπως και οι άλλες υποψήφιες χώρες, η Βουλγαρία θα χρειασθεί να δώσει προτεραιότητα στο θέμα της κατάρτισης του προσωπικού και της λήψης αποτελεσματικών μέτρων στον τομέα του εσωτερικού και του οικονομικού ελέγχου.

Όσον αφορά τον επαναπατρισμό των παράνομων μεταναστών, η Βουλγαρία έχει συνάψει συμφωνίες επανεισδοχής με όλα τα κράτη μέλη που θα εφαρμόσουν τον κανονισμό. Με εξαίρεση τη συμφωνία με τα κράτη Μπενελούξ που έχει κυρωθεί από τη Βουλγαρία αλλά είναι ακόμη εκκρεμής στα εν λόγω κράτη, όλες οι συμφωνίες αυτές έχουν τεθεί σε ισχύ και είναι σημαντικό να εφαρμοσθούν πλήρως και ορθώς.

Τέλος, κατά τα τελευταία έτη η Βουλγαρία έχει καταβάλει σημαντικές προσπάθειες και έχει αναλάβει τη δέσμευση να τις συνεχίσει, τόσο στο πλαίσιο του καθεστώτος των θεωρήσεων όσο και στο ευρύτερο πλαίσιο της προετοιμασίας για μελλοντική προσχώρησή της στην ΕΕ.